
Drugostepena disciplinska komisija za sudije


Broj: 11-07-6-1431-9/2023
Dana: 05.07.2023. godine	

Drugostepena disciplinska komisija za sudije Visokog sudskog i tužilačkog vijeća Bosne i Hercegovine u sastavu: sudija  Jadranka Stanišić, predsjedavajuća Komisije, sudija Mustafa Šabić i sudija Halil Lagumdžija, članovi Komisije, imenovana odlukom predsjednika Visokog sudskog i tužilačkog vijeća Bosne i Hercegovine, broj: 11-07-07-4013/2021 od 16.11.2021. godine, odlučujući o žalbi Ureda disciplinskog tužioca, izjavljenoj protiv odluke Prvostepene disciplinske komisije za sudije, broj: 11-07-6-1431-6/2023 od 26.05.2023. godine, u disciplinskom postupku protiv tuženog K. T., sudije Osnovnog suda u …, na osnovu člana 60. stav 4. Zakona o Visokom sudskom i tužilačkom vijeću Bosne i Hercegovine („Službeni glasnik BiH“, br. 25/04, 93/05, 48/07 i 15/08) u daljem tekstu Zakon o VSTV BiH, te člana 101. Poslovnika Visokog sudskog i tužilačkog vijeća Bosne i Hercegovine („Službeni glasnik Bosne i Hercegovine”, br.: 55/13, 96/13, 46/14, 61/14, 78/14, 27/15, 46/15, 93/16, 48/17, 88/17, 41/18, 26/21, 35/21, 68/21, 1/22 i 26/23), u daljem tekstu: Poslovnik VSTV-a BiH, na sjednici održanoj dana 05.07.2023. godine, donijela je sljedeću:


O D L U K U


Usvaja se žalba Ureda disciplinskog tužioca te se preinačava odluka Prvostepene disciplinske komisije za sudije, broj: 11-07-6-1431-6/2023 od 26.05.2023. godine u dijelu koji se odnosi na izrečenu disciplinsku mjeru na način da se tuženom za činjenični opis pod tačkama I., II., III. i IV. izreke pobijane odluke Prvostepene disciplinske komisije za počinjeni disciplinski prekršaj iz člana 56. tačka 10. Zakona o VSTV BiH, izriče disciplinska mjera Javna opomena.


O b r a z l o ž e nj e

Pobijanom odlukom Prvostepene disciplinske komisije za sudije, broj: 11-07-6-1431-6/2023 od 26.05.2023. godine, tuženi T. K., sudija Osnovnog suda u …, oglašen je odgovornim što je:

1. dana 16.05.2022. godine, postupajući u predmetu Osnovnog suda u ..., broj 85 0 K 08899920 K na zapisnik izrekao i javno objavio presudu, te dana 06.12.2022. godine, pismeno izradio presudu, dakle po proteku perioda od najmanje pet mjeseci, 

2. dana 15.03.2021. godine, postupajući u predmetu Osnovnog suda u ..., broj 85 0 K 078174 19 K  na zapisnik izrekao i javno objavio presudu, te istu nije pismeno izradio do 09.03.2023. godine dakle po proteku perioda od najmanje jedne godine i deset mjeseci,

3. dana 17.11.2021. godine, postupajući u predmetu Osnovnog suda u ..., broj 85 0 K 068905 21 K 2 na zapisnik izrekao i javno objavio presudu, te dana 05.12.2022. godine, pismeno izradio presudu, dakle po proteku perioda od najmanje jedanaest mjeseci, 

4. dana 22.12.2021. godine, postupajući u predmetu Osnovnog suda u ..., broj 85 0 K 08223919 K  na zapisnik izrekao i javno objavio presudu, te dana 20.12.2022. godine, pismeno izradio presudu, dakle po proteku perioda od najmanje deset mjeseci, 

dakle, tuženi je postupajući u 4 krivična predmeta Osnovnog suda u ... neopravdano kasnio u donošenju i izradi pismenog otpravka presude iako je članom 303. ZKP RS bio obavezan donijeti i pisano izraditi presudu u roku od 15 dana od dana objavljivanja presude, a u složenim stvarima, izuzetno u roku od 30 dana,  čime je počinio disciplinski prekršaj iz člana 56. tačka 10. Zakona o VSTV BiH: „neopravdano kašnjenje u izradi odluka ili u drugim radnjama u vezi s obavljanjem dužnosti sudije ili bilo kakvo drugo ponovljeno nepoštivanje dužnosti sudija“.

Postupajući na navedeni način tuženi je zanemario i etičku odgovornost sudije, odnosno tuženi se nije pridržavao standarda etičkog ponašanja sudija u Bosni i Hercegovini utvrđenih Kodeksom sudijske etike i to:  5. Stručnost i odgovornost prema poslu Sudija održava visok nivo profesionalne sposobnosti i obavlja svoju funkciju stručno, savjesno, marljivo i efikasno. 5.5 Sudijska obavlja svoju funkciju na efikasan i zakonit način, u razumnom roku, pa je tuženom na osnovu odredaba člana 58. stav 1. tačka (a) i 59. Zakona o VSTV BiH, izrečena disciplinska mjera Pismena opomena koja se javno ne objavljuje.
        
Na navedenu odluku Prvostepene disciplinske komisije žalbu je blagovremeno dana 15.06.2023. godine, izjavio tužilac u dijelu odluke o izrečenoj disciplinskoj mjeri. Tužilac navodi da je Prvostepena disciplinska komisija kao otežavajuće okolnosti na strani tuženog propustila cijeniti u potpunosti broj i težinu učinjenog disciplinskog prekršaja, kao i oblik svijesti (na strani tuženog je utvrđen svjesni nehat), odnosno da je tuženi bio svjestan da presude nisu izrađene u zakonom propisanom roku, da je u prvostepenom postupku utvrđeno da se radilo o značajnom kašnjenju (od najmanje pet do najviše jedne godine i deset mjeseci), da je tuženi morao znati da su u spisu postojale i urgencije nadležnog tužilaštva, ali i da su svi predmeti okončani zaključenjem glavnog pretresa, te da su stranke obaviještene da će odluka biti donesena u zakonom propisanim rokovima, a da je ta odluka izostala. 

U pogledu otežavajućih okolnosti tužilac navodi da nije u dovoljnoj mjeri cijenjena  ni posljedica izvršenja disciplinskog prekršaja, odnosno da je ovako utvrđenim značajnim kašnjenjem tuženi doveo u pitanje sistem provedbe pravde i povrijedio prava stranaka u postupku na donošenje odluka u zakonskim rokovima, te da samim tim izrečena disciplinska mjera Pismena opomena koja se javno ne objavljuje neće postići svrhu ni specijalne ni generalne prevencije. 

Dalje, pobijanom odlukom je utvrđeno da je tuženi kasnio u izradi presuda u četiri krivična predmeta, a da ova vrsta predmeta zaslužuje posebnu pažnju kako zbog prakse Ustavnog suda BiH u pogledu pravilne primjene člana 6. Evropske konvencije za zaštitu ljudskih prava i osnovnih sloboda i konkretnih odluka u kojima je predmet ocjene tog suda bilo i pitanje rješavanja predmeta u razumnom roku, tako i zbog sprečavanja nastupanja zastarjelosti krivičnog gonjenja.

Postupci ne smiju biti isuviše dugi kako bi garantovali pravnu sigurnost građanima i državi jer je pravo na pristup sudu važan  aspekt “prava na sud” kao jednog od segmenta  prava na pravično (pošteno) suđenje koje je zajamčeno članom 6. stavom 1. Evropske konvencije o zaštiti ljudskih prava i osnovnih sloboda, te u tom kontekstu Komisija navodi da je tuženi “faktički okončao krivični postupak”, da su stranke u postupaku obaviještene da će presuda biti izrađena u zakonom propisanom roku, ali da je nakon toga iz neopravdanih razloga kasnio sa izradom krivičnih presuda.

Tužilac podsjeća na obavezu primjene Smjernica za određivanje disciplinskih mjera u disciplinskim postupcima VSTV BiH, gdje se kao posebni kriteriji za izricanje disciplinskih mjera navode karakteristike radnje koja čini bit disciplinskog prekršaja, zatim priroda i obim disciplinskog prekršaja posebno u odnosu na štetne posljedice koje je imao po drugo lice, kao i da smjernice služe kao sredstvo za održavanje najviših profesionalni standarda.

Iz navedenih razloga tužilac je predložio da Drugostepena disciplinska komisija preinači pobijanu odluku Prvostepene disciplinske komisije, te da tuženom  izrekne strožiju disciplinsku mjeru.
		
Žalba Ureda disciplinskog tužioca je dostavljena tuženom koji nije podnio pismeni odgovor na žalbu tužioca.
Ispitujući pobijanu odluku u onom dijelu u kome se pobija žalbom, u granicama razloga navedenih u žalbi, te po službenoj dužnosti u smislu odredaba člana 221. Zakona o parničnom postupku (Službeni glasnik RS“, br.: 58/03, 85/03, 74/05, 63/07, 49/09 i 61/13), (u daljem tekstu ZPP), koji propis se supsidijarno primjenjuje u ovom disciplinskom postupku, Drugostepena disciplinska komisija je odlučila kao u izreci ove odluke iz slijedećih razloga:

Cijeneći žalbeni prigovor tužioca da je izrečena disciplinska mjera tuženom preblago odmjerena, ova Komisija konstatuje da je Prvostepena disciplinska komisija pravilno utvrdila sve olakšavajuće okolnosti na strani tuženog detaljno ih obrazlažući na strani 7. pasusi 5. i 6. pobijane odluke. Međutim, osnovano se žalbom tužioca ukazuje na izostanak ocjene od strane Prvostepene disciplinske komisije otežavajućih okolnosti na strani tuženog a koje se odnose na broj predmeta u kojima je tuženi kasnio sa izradom presuda (četiri predmeta) kao i dužinu vremenskog perioda u kojem su izostale navedene presude (od najmanje pet mjeseci do najviše jednu godinu i deset mjeseci)  kao i činjenicu da je tuženi predmetni disciplinski prekršaj počinio iz svjesnog nehata. 

Navedene činjenice Prvostepena disciplinska komisija je konstatovala u obrazloženju pobijane odluke ali ih je propustila cijeniti u smislu člana 59. Zakona o VSTV-u BiH, prilikom izricanja disciplinske mjere tuženom a koje okolnosti su po ocjeni ove Komisije bile od značaja za određivanje vrste i visine disciplinske mjere, te je ova Komisija pravilno vrednovala ove okolnosti i dala im odgovarajući značaj. Također, ova Komisija je prilikom odabira disciplinske mjere tuženom imala u vidu preventivni i generalni karakter izrečene disciplinske mjere, te je konstatovala da će se izricanjem disciplinske mjere Javne opomene sa jedne strane unaprijediti profesionalnost pravosuđa u smislu poštivanja zakonskih rokova za izradu presuda, a sa druge strane osnažiti povjerenje građana u vladavinu prava i funkcionisanje pravne države. 

Iz navedenih razloga, disciplinska mjera Javna opomena koja je ovom odlukom izrečena tuženom za navedeni disciplinski prekršaj je po ocjeni ove Komisije adekvatna i primjerena prirodi i težini počinjenog disciplinskog prekršaja, njegovoj posljedici  koje se ogleda u činjenici da su zbog neblagovremene izrade presuda, kršenjem u značajnom vremenskom periodu izričitih zakonskih rokova za izradu presude povrijeđena prava stranaka u krivičnom postupku na donošenje odluke u razumnom roku, stepenu disciplinske odgovornosti tuženog, u konkretnom slučaju je utvrđen svjesni nehat, kao i svim okolnostima konkretnog slučaja te će se ovom mjerom ostvariti svrha i ciljevi disciplinskog sankcionisanja nosilaca pravosudnih funkcija od strane disciplinskih organa Vijeća.


Slijedom navedenog proizilazi da je žalba tužioca osnovana, radi čega je ista u smislu odredbi člana 60. stav 4. Zakona o VSTV-u BiH, a u vezi sa članom 229. ZPP-a, usvojena kao osnovana i preinačena pobijana odluka Prvostepene disciplinske komisije na način kako je to opisano u izreci ove odluke.


POUKA O PRAVNOM LIJEKU:

Protiv ove odluke dozvoljena je žalba Visokom sudskom i tužilačkom vijeću BiH, u roku od 8 dana od dana prijema odluke.

Odluka Drugostepene disciplinske komisije može se pobijati samo zbog izrečene disciplinske mjere. (član 103. stav 2. Poslovnika VSTV-a BiH).                                                                                  
 


                                                       Predsjedavajuća Drugostepene disciplinske komisije
	

				MP                      Jadranka Stanišić, sudija                                                                                                            

